Tør du å utfordre «Lobotomy» i Wordfeud?
Av Theis Roksvåg Pedersen Den norskutviklede appen Wordfeud spilles nå av over 150000 nordmenn, 700000 svensker og i alt 10 millioner ordsmeder på verdensbasis. I spillkretser snakkes det om elever som utfordrer lærere etter skoletid, ektepar som får romantiske kvelder ødelagt, en enorm økning i salg av Scrabble-spill og bokstavkjeks, og ordavhengige som må på «rehab» ved å legge igjen mobilene hjemme. Norges nest beste Wordfeud-spiller er én av dem.- Jeg kunne ikke ta den med på jobb i dag, jeg trenger litt fri fra spillet, sier Eskil Aasmul (39) fra Oslo når vi ringer ham på kollegaens telefon. Eskil, som til daglig jobber som technical writer i et IT-firma, er ivrig medlem i Norsk scrabbleforbund. Han har startet «Wordfeud League of Honor» - en offisiell liga med divisjonssystemer, som kårer landets beste spillere. - Jeg er glad i språk og har blant annet utgitt en roman. Men aller mest ser jeg på meg selv som matematiker. Og i Wordfeud er dét minst like viktig. Det er et strategispill, forteller Eskil. Det er Norges beste, Stian Tofte (21) fra Trondheim, enig i. - Og det gjelder ikke alltid å vite hva ordene betyr - det gjelder å kunne mange, mener han. I dag deler de sine beste tips med deg. Eskil Aasmul møtte kjæresten sin da scrabbleforbundet tok ut troppen til Scrabble-VM i 2008: - Jeg spiller både når jeg står opp og legger meg. Enkelte kvelder har det sklidd ut og klokken nærmet seg fem på morgenen. På 90-tallet ble han kjent landet over for å ha løst formelen for hvordan landslagsfotball-tabellen FIFA-rankingen er bygget opp. Dermed ble Eskil en av Drillos viktige, taktiske støttespillere.- Jeg tror så mange liker Wordfeud fordi vi mennesker liker å utfordre hjernene våre. Og så er tilgjengeligheten spillet gir, ved at du har det i lomma til en hver tid, fantastisk, sier han. Også språkelskere jubler over ordfeide-hysteriet. - Jeg synes det er hyggelig at små og store bruker fritiden sin på å stave ord. Kanskje lærer de en del nye, uttaler Språkrådet-direktør Arnfinn Muruvik Vonen. - Spiller du selv? - Ja, men jeg er ikke kjempegod. Jeg er mer opptatt av å legge fine ord i flere retninger, enn å få høyest poengsum.
Er du tøff nok utfordrer du Eskil «Lobotomy» Aasmul etter å ha lest dette.